《游七岩寺同行诸君子》
元代·吴海

罗田众山中，七岩独高秀。经营将半载，宿愿始得副。

缘云攀鸟道，十步九𠿕𧇠。刚飙从北来，岩谷尽号噭。

促步赴层巅，依石避野烧。郁然烟燄交，歘若雷电绕。

其势吁可畏，僮仆尽惊走。须臾得少息，方觉性命有。

列坐咸自庆，啖胾酌大斗。阴阳却变化，霏雨垂白昼。

痴云迷海屿，昏雾失林薮。归途畏虎迹，惨惨暝色厚。

幽怀莫能写，造次宜自咎。述此成短章，聊用纪邂逅。

作者简介：元明间福建闽县人，字朝宗。元季以学行称，因世乱绝意仕进。洪武初守臣欲荐诸朝，力辞免。既而征诣史局，亦辞。尝著《书祸》，谓杨、墨、释、老、管、商、申、韩及稗官野乘、支词艳说，均宜禁绝。又有《闻过斋集》。